Another One of Me. „Another One of Me“ – amerikalik repper Diddy, kanadalik qoʻshiqchi The Weeknd, marokashlik-amerikalik repper French Montana va britaniyalik-amerikalik repper 21 Savage tomonidan ijro etilgan qoʻshiq. 2023-yil 15-sentabr kuni Love Records va Motown leybllari orqali Diddyning beshinchi studiyaviy albomi – "The Love Album: Off the Grid"ning yagona singli sifatida albom bilan birga chiqarilgan. Diddy, The Weeknd va 21 Savage bundan avval 2023-yilda Metro Boominning „Creepinʼ“ qoʻshigʻi remiksida hamkorlik qilishgan. The Weekndning gastrol safarlari vaqtida bu qoʻshiq soʻnggi hamkorlikdagi treki deb aytilgan. Biroq, keyinchalik u 2024-yilda Future va Metro Boominning "We Donʼt Trust You" nomli hamkorlikdagi albomidan oʻrin olgan „Young Metro“ qoʻshigʻida yana ishtirok etdi. Tarixi va kompozitsiyasi. The Weeknd ushbu trekning demo versiyasini birinchi marta oʻzining Memento Mori nomli radio dasturida taqdim etgan boʻlib, bu versiya 2013-yilgi ilk studiyaviy albomi – "Kiss Land"ning ovoz yozish ishlari davomida yozib olinganini aytgan. 2023-yil 9-avgust kuni Polshaning Varshava shahrida boʻlib oʻtgan "After Hours til Dawn" gastrol konserti vaqtida The Weeknd ushbu qoʻshiqni ilk bor namoyish etib, uni „butun faoliyati davomidagi soʻnggi hamkorlikdagi chiqishi“ deb eʼlon qilgan. Biroq bu gaplar yolgʻon boʻlib chiqdi, chunki u 2024-yilda Future va Metro Boominning birinchi hamkorlik albomi "We Donʼt Trust You"dagi „Young Metro“ qoʻshigʻida va "We Still Donʼt Trust You" nomli ikkinchi hamkorlik albomidagi uchta qoʻshiqda yana ishtirok etdi. Qoʻshiqda toʻrt qoʻshiqchi alohida oʻzlariga tegishli qismlarni ijro etishadi; "Uproxx" jurnalisti Alex Gonzalez esa The Weeknd kuylagan qism soʻzlarini „kuchli va ruhlantiruvchi xayrlashuv“ deb atadi. Abel quyidagicha kuylaydi: „Menga oʻxshashi endi qayta paydo boʻlmaydi“. Qoʻshiqda ingliz barabanchisi Phil Collinsning 1981-yilda chiqargan „In the Air Tonight“ nomli qoʻshigʻidan olingan baraban sempli ishlatilgan. Musiqiy klip. „Another One of Me“ qoʻshigʻi uchun James Larese tomonidan suratga olingan rasmiy videoklip 2023-yil 15-sentabrda qoʻshiq va albom bilan birgalikda chiqarildi. The Weeknd, French Montana va 21 Savage sci-fi uslubdagi — havoda muallaq yurgan shisha parchalari va antiutopik koʻrinishga ega geometrik haykallar bilan toʻldirilgan manzarada paydo boʻladi. Diddy kadrga kirib kelganida fon ham, musiqa ham sokinlashadi.